Dalgħodu l-għaqda Repubblika kompliet bil-protesta tagħna sabiex Edward Zammit Lewis jitkeċċa mingħajr aktar telf ta' żmien minn Ministru għall-Ġustizzja u l-Governanza ta' pajjiżna. Fil-fatt, dalgħodu saret protesta b'mod differenti fil-qalba tad-distrett minn fejn ġie elett Edward Zammit Lewis, bil-President ta' din l-għaqda Robert Aquilina jgħid "ġejna hawnhekk biex nispjegaw lill-votanti ta' dan id-distrett għaliex ma jistax ikun li Zammit Lewis jibqa' jokkupa l-kariga ta' Ministru." Repubblika tul il-jum se tkun qed iddur it-toroq ta' dan id-distrett b'żewġ vetturi u b'loudspeaker se jkun qed jitwassal dan il-messaġġ: Għandna Ministru tal-Ġustizzja lagħaqi tal-kriminali miljunarji. Meta Edward Zammit Lewis sar jaf li Yorgen Fenech huwa s-sid tal-kumpanija sigrieta 17 Black, żamm relazzjoni intima miegħu. Għandna Ministru tal-Ġustizzja li minflok ħadem għall-ġustizzja, qagħad jinnamra bil-WhatsApp ma' Yorgen Fenech. Minkejja li kien jaf b'17 Black, Edward Zammit Lewis qagħad jgħid lil Yorgen Fenech li hu kburi li jafu u li jimmissjah. Edward Zammit Lewis qagħad jiżżeblah b'min f'pajjiżna jiġġieled għall-ġustizzja u qagħad jgħid lil Yorgen Fenech li l-Laburisti huma Ġaħan. Aħna ma rridux Ministru tal-Ġustizzja lagħaqi tal-kriminali. Il-Maltin ma jixirqilhomx lil Edward Zammit Lewis Ministru tal-Ġustizzja. Aħna ma rridux il-Ġustizzja f'idejn min żamm ħbiberija intima ma' Yorgen Fenech wara li kien jaf b'17 Black. Robert Abela għandu jkeċċi lil Zammit Lewis illum qabel għada. Irridu Ministru tal-Ġustizzja li jgawdi l-fiduċja ta' kulħadd u li jaħdem għall-vera ġustizzja. Repubblika qalet li l-messaġġi ppublikati f'dawn il-ġranet juru biċ-ċar li Zammit Lewis mhux biss kellu ħbiberija intima ma' Yorgen Fenceh, iżda li għamel minn kollox biex din il-ħbiberija intima jżommha u jikkoltivaha wara li kulħadd kien jaf li Yorgen Fenech huwa s-sid tal-kumpanija 17 Black. "Meta kulħadd f'pajjiżna kien jaf li Yorgen Fenech huwa s-sid ta' 17 Black – kumpanija li skont email ippubblikata ta' Nexia BT kellha tħallas 5,000 ewro kuljum lill-kumpaniji fil-Panama ta' Keith Schembri u Konrad Mizzi – Edward Zammit Lewis, minflok qata' kull kuntatt ma' Yorgen Fenech, għamel dak kollu li seta' biex iżomm u jkabbar il-ħiberija intima li kellu miegħu." Robert Aquilina stqarr illi il-messaġġi li ġew ippubblikati "ma juruniex kriminal miljunarju jiġri wara politiku, iżda juruna politiku – lil Edward Zammit Lewis – jiġri wara kriminal miljunarju u jagħmel minn kollox biex dan jagħti kasu u jkompli l-ħbiberija li kellu miegħu." Rajna, pereżempju, messaġġ li fih Edward Zammit Lewis jgħid lil Yorgen Fenech li huwa "kburi li jafu". U qrajna li Edward Zammit Lewis kiteb lil Yorgen Fenech li qed jimmissjah – "I miss you" qallu. Repubblika qalet "aħna llum intennu l-appell tagħna lill-Prim Ministru Robert Abela biex ikeċċi minnufih lil Edward Zammit Lewis. Infakkru li apparti dawn il-messaġġi, Edward Zammit Lewis huwa wieħed mill-membri tal-famuż kabinett ta' Joseph Muscat li l-inkjesta pubblika sabet li għandhom responsabbiltà xi jġorru għall-assassinju ta' Daphne Caruana Galizia."